送周靈運入閩浙
作者：呂本中
朝代：宋

paragraphs: 青松著塵市，不辭塵土侵。
忍恥伴桃李，不言歸故林。
交游在貧賤，始見平生心。
周侯客異縣，屢蒙金玉音。
殷勤不我厭，自昔以至今。
使其少富貴，未必能相尋。
豈謂子誠然，此風今則深。
子欲轉嶺海，歲暮足愁陰。
路經盜賊窟，往往未就擒。
加鞭策駑馬，欲行無滯淫。
故人散天涯，所在亦崎嶔。
相尋倘見及，道我病難任。